Reeker: Hapat për afrimin e Kosovës dhe Serbisë me BE-në, në të mirë të rajonit
Zv/ndihmës Sekretari i Shtetit, Philip Reeker tha se zgjedhjet serbe në veri të Kosovës, do të nxirrnin përfaqësues pa autoritet.
Zëvendës ndihmës sekretari amerikan i shtetit për Evropën dhe Euroazinë Philip Reeker tha të premten në Uashington se Ballkani perëndimor vazhdon të jetë përparësi për Shtetet e Bashkuara. Zoti Reeker foli për zhvillimet e fundit në rajon, në një konferencë për shtyp në qendrën për shtypin e huaj. Zoti Reeker tha se Shtetet e Bashkuara mbështesin aspiratat euro-atlantike të rajonit dhe vlerësojnë si pozitive zhvillimet e fundit, përfshirë dhënien e statusit të kandidatit për Serbinë dhe hapjen e studimit të fizibiletit për marrëveshjen e stabilizim-asociimit për Kosovën. Zoti Reeker tha se mes reformave që duhet të përmbushë Serbia është edhe vazhdimi i dialogut me Kosovën të ndërmjetësuar nga Bashkimi Evropian, përfshirë rrugët për të përmirësuar jetën e qytetarëve të dy vendeve dhe normalizimin e marrëdhënieve. Ai tha se ka ardhur koha për zbatimin e marrëveshjeve të arritura. Zoti Reeker tha se një nga marrëveshjet që duhet vënë në zbatim është ajo për menaxhimin e integruar të kufirit. Ai theksoi nevojën e lëvizjes së lirë për EULEX-in dhe KFOR-in në gjithë Kosovën. Zoti Reeker u shpreh kundër mbajtjes së zgjedhjeve të Serbisë, në Veriun e Kosovës. Në planin e përgjithshëm për veprim, tha ai parashikohet mbajtja e zgjedhjeve në kuadrin ligjor të Kosovës. Zyrtari i lartë i Departamentit të Shtetit tha se Shtetet e Bashkuara po bëjnë përpjekje të vazhdueshme për shtimin e njohjeve dhe i inkurajojnë në këtë drejtim udhëheqësit e huaj të vendeve që nuk e kanë bërë një gjë të tillë. Zoti Reeker tha se Uashingtoni i nxit ta bëjnë një gjë të tillë edhe pesë vendet e BE-së që nuk e kanë njohur Kosovën dhe theksoi se Këshilli Evropian mori një hap të rëndësishëm me studimin e fizibilitetit dhe se e gjithë ideja e integrimit të Ballkanit Perëndimor është që këto vende të përfshihen në familjen evropiane. Duke folur për incidentin e fundit në Maqedoni ku u goditën nxënëit shqiptarë, zoti Reeker e dënoi atë dhe shprehu keqardhjen për ta.